බස්නාහිර, සබරගමුව, මධ්‍යම සහ වයඹ පළාත්වලට මෙන්ම ගාල්ල සහ මාතර දිස්ත්‍රික්කවලට අද රාත්‍රියේ මිලිමීටර් 100ට වැඩි තද වැසි අපේක්ෂා කරන බව කාලගුණ විද්‍යා දෙපාර්තමේන්තුව පවසනවා.එමෙන්ම, පුත්තලම සිට ගාල්ල හරහා මාතර දක්වා වෙරළට ඔබ්බෙන් වන මුහුදු ප්‍රදේශවල සුළං වේගය ක්ෂණිකව ඉහළ යා හැකි බැවින් එම මුහුදු ප්‍රදේශ රළු වීමේ වැඩි හැකියාවක් පවතින බවයි එම දෙපාර්තමේන්තුව නිවේදනය කළේ.දිවයිනට ගිණිකොණ සහ බස්නාහිර දෙසින් වන මුහුදු ප්‍රදේශවල පවතින ක්‍රියාකාරි වලාකුළු පද්ධතිය හේතුවෙන් එම මුහුදු ප්‍රදේශවල තද වැසි ඇතිවිය හැකි අතර සුළගේ වේගය පැයට කිලෝමීටර් 70 ත් 80 ත් අතර අගයක් දක්වා ඉහළ යා හැකියි.කාලගුණ විද්‍යා දෙපාර්තමේන්තුව ධීවර සහ නාවික ප්‍රජාවගෙන් ඉල්ලා සිටින්නේ මේ පිළිබඳව ඉතා අවධානයෙන් කටයුතු කරන ලෙසයි.මේ අතර, අද පෙරවරු 8.30 සිට මේ දක්වා කාල සීමාව තුළ වැඩිම වර්ෂාපතනයක් වාර්තා වී ඇත්තේ කොළඹ ප්‍රදේශයෙන් වන අතර එය මිලිමීටර් 56.1 ක්.